Pályázati felhívás és Útmutató

a 2016–2017. évi Erasmus+ hallgatói tanulmányi és szakmai mobilitás-pályázat beadásához

### *A pályázati jelentkezés on-line történik az Európai Programiroda oldalán keresztül 2016 február 01-tólhttp://semmelweis-egyetem.hu/erasmus/erasmus/hallgatoi-mobilitas/*

**A Semmelweis Egyetem (a továbbiakban: Egyetem) pályázatot hirdet tanulmányi és szakmai gyakorlati Erasmus+ ösztöndíj elnyerésére a 2016/2017. tanévre.**

### Mi is az Erasmus+?

Az **Erasmus+** az Európai Unió új programja, mely az oktatást, a képzést, az ifjúsági területet és a sportot is magában foglalja, több korábban futó programot (köztük az Egész életen át tartó tanulás programot) egyesítve.

Az Erasmus+ 2014 és 2020 között 14,7 milliárd eurót biztosít az európai oktatás, képzés, ifjúsági szakma és sport megerősítésére.

A programban részt vehetnek a felsőoktatásban és szakképzésben tanuló diákok (tanulmányok, munkaalapú tanulás, gyakornoki tevékenység) céljából.

### Általános tudnivalók

Az Erasmus+ program keretében tanulmányi mobilitás esetén felsőoktatási intézmények közötti megállapodás alapján valósul meg a hallgatók cseréje. Az Egyetem a partner intézményekkel kötött kétoldalú szerződésekkel pályázhat – a TEMPUS Közalapítvány (az ún. Nemzeti Iroda) közreműködésével – Brüsszelben az Európai UnióU támogatására. Az EU minden, az előre lefektetett követelményeknek tartalmilag és formailag megfelelő kétoldalú szerződésben rögzített hallgatói csereprogramot ösztöndíjjal és az adminisztrációs költségek fedezésére szolgáló forrásokkal támogat.

A TEMPUS Közalapítvány - Nemzeti Iroda Erasmus+-honlapja: <http://www.tka.hu/palyazatok/108/erasmus>+

Az Európai Bizottság Erasmus+-honlapja:
 http://ec.europa.eu/programmes/erasmus-plus/index\_en.htm

Magyarország 1997-ben teljes jogú partnerként csatlakozhatott az uniós országok felsőoktatási hallgatóinak mobilitását segítő Erasmus, majd 2000 júliusától a Socrates/Erasmus+ action-2, 2007-től az *Egész életen át tartó tanulás* (Lifelong Learning Programme, LLP), végül 2014-től az Erasmus + elnevezésű programhoz. Az Erasmus+ program konkrét célja **az oktatás-képzés területén:**

* a kulcskompetenciák és készségek fejlesztése, különös tekintettel a munkaerőpiac és a társadalmi kohézió szempontjából fontos készségekre; elsősorban tanulmányi célú mobilitások, illetve az oktatási-képzési intézmények és a cégek közötti együttműködések segítségével
* a minőség, az innováció és a nemzetköziesítés szintjének növelése az oktatási-képzési intézményekben, elsősorban nemzetközi együttműködések segítségével, az oktatás-képzés világán túli szereplők bevonásával
* a szakpolitikai reformok és az oktatási-képzési rendszerek modernizációjának támogatása, elsősorban szakpolitikai együttműködések, az Unió átláthatóságot és az elismertetést szolgáló eszközeinek hatékonyabb használata, valamint a jó gyakorlatok megosztása segítségével
* a nyelvoktatás és nyelvtanulás fejlesztése, a nyelvi sokszínűség és az interkulturális érzékenység népszerűsítése

Az Egyetem TEMPUS Közalapítványhoz benyújtott pályázata (a továbbiakban: intézményi pályázat) **a *2016. július 1-től 2017. szeptember 30-ig* megvalósuló – tanulmányi vagy szakmai gyakorlati célú - tanulmányutak anyagi támogatásáról szól.**

Az **Erasmus+ tanulmányi** program keretében kiutazó hallgatók ***legalább 3 hónapot*** tölthetnek el a partner európai egyetemen. Az **Erasmus+ szakmai** program keretében kiutazó hallgatók ***legalább 2*** hónapot tölthetnek el a európai egyetemen/kórházban.

A tanulmányút csak akkor valósulhat meg, ha a külföldi tanulmányokat az Egyetem elfogadja és a hallgató itthoni előmenetelébe – ***maradéktalanul*** – beszámítja.

A pályázat pozitív elbírálása esetén a hallgató – a jelen pályázati felhívásban meghatározottak szerint - lehetőséget kap a kiutazásra, aminek feltétele tanulmányainak elfogadtatása mind a hazai, mind a külföldi egyetemmel.

Az Erasmus+ program a külföldi tanulmányút idejére – a jelen pályázati felhívásban meghatározottak szerint - **ösztöndíjtámogatást** biztosít, amely részben hozzájárul a hallgatók felmerülő költségeinek fedezéséhez (útiköltség, szállás, ellátás, biztosítás).

### Lehetőségek a Semmelweis Egyetemen a 2016/2017. tanévben

Az Egyetem a 2016/2017. tanévre Európa számos *felsőoktatási intézményével* kötött csereegyezményt. Ezek az ösztöndíjas helyek meghatározott intézmények meghatározott képzésében történő részvételt biztosítanak. A pályázható helyek nem véglegesített listája a jelen pályázati kiírás mellékletét képezi. A pályázható helyek véglegesített listáját várhatóan a helyosztóig (lsd. a jelen felhívás 8. pontját) teszi közzé a Nemzetközi Kapcsolatok Igazgatósága (a továbbiakban: NKI) az Európai Programiroda honlapján: <http://semmelweis.hu/erasmus/erasmus/hallgatoi-mobilitas/tanulmanyi-program/megpalyazhato-egyetemek/>

**Erasmus+ ösztöndíjat kizárólag a következő tevékenységekre lehet megítélni:**

* Teljes időben végzett felsőoktatási alapképzés, szakképzés, szakdolgozatírás (de nem kutatási tevékenység, kivéve, ha az részét képezi egy bizonyos képzési programnak), amely elismert oklevélhez vagy fokozathoz vezet egy EUC intézményben.
* Teljes időben végzett szakmai gyakorlat, amennyiben a gyakorlatot elismerik a hallgató részére a küldő intézményben végzett tanulmányai részeként.
* A tanulmányi időszak és a szakmai gyakorlat valamely kombinációja.
* A diploma megszerzését követő egy éven belüli szakmai gyakorlat.

A hallgató a pályázata benyújtásával tudomásul veszi, hogy önmagában az ösztöndíj elnyerése nem jogosítja meghatározott intézménybe történő kiutazásra, meghatározott ösztöndíj-időtartamra, továbbá pénzügyi támogatásra. E feltételek meghatározására az Egyetem ERASMUS Szabályzatában (a továbbiakban: Szabályzat) és a jelen pályázati felhívásban rögzítettek szerint kerül sor. A Szabályzat megtekinthető az Egyetem honlapján az alábbi címen: http://semmelweis.hu/jogigfoig/files/2015/11/Erasmus\_Szabalyzat-\_2015\_11\_13.pdf

### Az ösztöndíjtámogatás

A jelen pályázat alapján elnyerhető ösztöndíj összege – amely az ösztöndíjas időszak hosszától, illetve a fogadó országtól függ - hallgatónként 300-600 EUR/hó. A támogatás összege az Európai Bizottság által meghatározott. A támogatás a ténylegesen felmerülő költségeket nem feltétlenül fedezi!

A hallgatót megillető **konkrét támogatási összeg meghatározására** a hallgatói pályázatok elbírálását, az ún. helyosztót és intézményi pályázat elbírálását követően kerülhet sor a rendelkezésre álló támogatási összeg és az Európai Bizottság által meghatározott, országonként változó támogatási összeg ismeretében.

A tanulmányi ösztöndíjat elnyert hallgató a külföldi tartózkodása idejére az Egyetem költségvetéséből intézményi támogatásban is részesülhet. A támogatás összegét az NKI állapítja meg a helyosztó, valamint az intézményi pályázat bírálati eredményét figyelembe véve. Felső vezetői jóváhagyást követően az eredményről az NKI haladéktalanul írásban (akár elektronikus úton) értesíti a pályázót.

A támogatások kifizetése valamennyi mobilitás esetében átutalással történik.

Figyelembe véve a pályázati rangsort, forrás hiányában **az NKI arról is dönthet, hogy az egyébként sikeres pályázó – bár pénzügyi támogatásban nem részesül - önfinanszírozóként vehet részt a Programban**. Az NKI döntéséről – az Egyetem hatáskörrel rendelkező vezetője általi jóváhagyást követően - haladéktalanul írásban (akár elektronikus úton) értesíti az ösztöndíjast.

### Kik pályázhatnak a tanulmányi ösztöndíjra?

Pályázatot nyújthatnak be azon hallgatók, akikre az alábbiak mindegyike egyidejűleg fennáll:

* a Semmelweis Egyetem Általános Orvostudományi vagy Fogorvostudományi Karán **alapképzésben, nappali tagozaton** tanulnak,
* a **2015/2016. tanév II. félévére****beiratkoztak***,* illetve kijelentik, hogy e félévben**nem tanulmányi okok miatt** szüneteltetik hallgatói jogviszonyukat,
* a megpályázott időszakban (2016/2017. tanév) aktív hallgatói jogviszonyban lesznek az Egyetemmel, azaz hallgatói jogviszonyukat nem szüneteltetik,
* magyar állampolgárok, vagy Magyarország területén menekültként, menedékesként, befogadottként, bevándoroltként, letelepedettként élnek, vagy törvény alapján rendelkeznek a szabad mozgás és tartózkodás jogával,
* az első négy szemesztert sikerrel elvégezték a pályázat benyújtásának időpontjáig, de a megpályázott időszakban (2016/2017. tanév) nem végzős hallgatók,
* angolul vagy a célország nyelvén legalább középfokú nyelvismerettel rendelkeznek,
* tanulmányi, tudományos, közéleti tevékenységük kimagasló.

Nem nyújthat be pályázatot tanulmányi mobilitásra az, aki:

* korábban már elnyert ERASMUS- tanulmányutat

### Kik pályázhatnak a szakmai gyakorlat, vagy diploma utáni szakmai gyakorlat ösztöndíjra?

Pályázatot nyújthatnak be azon hallgatók, akikre az alábbiak mindegyike egyidejűleg fennáll:

* a Semmelweis Egyetem Általános Orvostudományi vagy Fogorvostudományi Karán **alapképzésben, nappali tagozaton** vesznek részt,
* a **2015/2016. tanév II. félévére****beiratkozottak***,* illetve kijelentik, hogy e félévben**nem tanulmányi okok miatt** szüneteltetik hallgatói jogviszonyukat,
* magyar állampolgárok, vagy Magyarország területén menekültként, menedékesként, befogadottként, bevándoroltként, letelepedettként élnek, vagy törvény alapján rendelkeznek a szabad mozgás és tartózkodás jogával,
* angolul vagy a célország nyelvén legalább középfokú nyelvismerettel rendelkeznek,
* tanulmányi, tudományos, közéleti tevékenységük kimagasló.

**Azok, akik az Orvosi Mikrobiológiai Intézet által meghirdetett szakmai gyakorlatra jelentkeznek a párizsi Pasteur Intézethez, Erasmus+ szakmai gyakorlatra adják be jelentkezésüket.
A pályázatok kiértékelését követően az Európai Programiroda felé kell jelezni elektronikus levélben a további pályázási szándékot. Az érdeklődők nevét és e-mail címét továbbítani fogjuk az Orvosi Mikrobiológiai Intézet felé, akik a pályázási feltételekről írásban tájékoztatják az érdeklődőket**

### JelentkezésA pályázati jelentkezés on-line történik, a link az Európai Programiroda oldalán keresztül érhető el 2016. február 01-től:

* http://semmelweis-egyetem.hu/erasmus/erasmus/hallgatoi-mobilitas/
* Az on-line kitöltést követően a kinyomtatott pályázati adatlapot személyesen is be kell benyújtani.

*Pályázat benyújtásának helye:*

# EURÓPAI PROGRAMIRODA (ERASMUS)

**1085 Budapest, Üllői u. 26. II/202.**

*Végső határideje:*

**SOP-online regisztráció: 2016. február 10.**

**SOP online pályázat beadási határideje: 2016. február 17.**

Annak érdekében, hogy a pályázók minden szempontból megfelelő, a megmérettetésben esélyes munkával indulhassanak, az Erasmus+ program intézményi koordinátora F.Tóth Katalin együttműködve a karok képviselőivel (a Kari Koordinátorokkal) személyes tájékoztatást ad a következő időpontokban:

- az Arc- Állcsont- Szájsebészeti és Fogászati Klinika előadójában: 2016. január 28-án csütörtökön 14 órától.

A hallgatóknak segítséget nyújtanak a Kari Koordinátorok:

* ÁOK: Frittmann Anikó frittmann.aniko@med.semmelweis-univ.hu
* FOK: Dr. Tóth Zsuzsanna toth.zsuzsanna@dent.semmelweis-univ.hu

**Továbbá:** személyesen feltett kérdéseikre ügyfélfogadási időben(minden hétfőn és szerdán 09:00-12:00-ig, keddenként és csütörtökön 12:00-15:00-ig), illetve elektronikus formában történt megkeresésükre – erasmus@semmelweis-univ.hu - szívesen válaszolunk (Üllői út 26. II/202).

Hiánypótlásra egy alkalommal kerülhet sor melyet kettő munkanapon belül kell benyújtani. **Amennyiben a pályázó a hiánypótlás során a hibát nem vagy nem megfelelően vagy határidőn túl javítja ki, pályázata további érdemi elbírálás nélkül elutasításra kerül.**

### Az értékelés szempontjai, a pályázatok bírálata, a pályázók értesítése, a kifogás és a helyosztó

Az Egyetem célja, hogy külföldi tanulmányútra a legtehetségesebb, kiváló képességű hallgatók utazhassanak, így a tanulmányi eredmény, a tudományos, szakmai és közösségi tevékenység, valamint a nyelvi felkészültség meghatározó a nyertesek kiválasztásakor.

**A pályázatok elbírálási szempontrendszerét** mobilitások esetében a pályázati adatlap minta tartalmazza, mely megtekinthető az Európai Programiroda honlapján

<http://semmelweis.hu/erasmus/erasmus/hallgatoi-mobilitas/tanulmanyi-program/kiutazo-hallgatok/palyazati-felhivas-2/>

**Az ösztöndíj elnyerésének** feltétele, hogy a hallgató pályázata

* **a tanulmányi mobilitás** esetében **minimum 100 pontot** elérjen
* **a szakmai gyakorlati mobilitás** esetében **minimum 100 pontot** elérjen**.**

**A pályázatokat az NKI és a karok delegáltjaiból álló bizottság bírálja el legkésőbb 2016. február 22-ig.** A bizottság ügyrendjét a nemzetközi kapcsolatokért felelős rektorhelyettes jóváhagyását követően az NKI közzéteszi az Egyetem honlapján.

A pályázatokat elbíráló bizottság által készített döntési lista a nyertes pályázókat elért pontszám alapján karonként és mobilitási pályázatonként rangsorolja (a továbbiakban: **döntési lista**).

A pályázati feltételeknek megfelelő, de ösztöndíjat nem nyert pályázókból az elért pontszám alapján **tartaléklistát** kell felállítani arra az esetre, ha visszalépés, vagy egyéb akadály folytán valamely nyertes pályázó nem vesz részt a programban, vagy a pályázati döntés a jelen szabályzatban meghatározottak szerint érvényét veszti.

A pályázókat a bírálat eredményéről az **NKI írásban** (akár elektronikus úton) **értesíti**.

A pályázó a bíráló bizottság döntése ellen a pályázati döntésről szóló értesítés kézhezvételét követő három munkanapon belül – *a pályázatra vonatkozó szabály megsértésére hivatkozással* – írásban **kifogással** élhet, amelyet az NKI-nek nyújt be az ERASMUS+ Programiroda címére (lsd. 7. pontban).

**A kifogásnak tartalmaznia kell** a kifogással érintett pályázat azonosításához szükséges adatokat, valamint a kifogásolt intézkedést vagy mulasztást. A kifogás elbírálásának rendjét a Szabályzat tartalmazza.

**Ezt követően az ösztöndíjas tanulmányi helyek kiválasztása és az időtartam meghatározása a helyosztón, karonként történik a döntési lista alapján**. A helyosztón figyelembe kell venni továbbá az intézményi pályázat alapjául szolgáló becslést (Szabályzat 4. § (2) bekezdés), valamint – amennyiben a helyosztó időpontjáig az intézményi pályázat elbírálása megtörténik - az Egyetemet az intézményi pályázatról hozott döntés alapján megillető támogatási összeget is.

A helyosztóra **előre láthatólag 2016. március első hetében kerül sor a Semmelweis Egyetem Arc-, Állcsont-, Szájsebészeti és Fogászati Klinika előadótermében.**

A helyosztón a döntési listában szereplő pontszámok alapján kialakult sorrendben választhatnak helyet a hallgatók személyesen vagy meghatalmazottjuk útján. A meghatalmazást írásba kell foglalni és a meghatalmazó, valamint két tanú aláírásával kell ellátni (mintanyomtatványt ld http://semmelweis.hu/erasmus/erasmus/hallgatoi-mobilitas/szukseges-nyomtatvanyok/.

A helyosztón azonos pontszám esetén a tanulmányi átlag dönt.

A helyosztót követő 15 munkanapon belül az NKI a Kari Koordinátorok felé írásban (akár elektronikus úton) jelzi a kiutazó hallgatók névsorát.

**Amennyiben a nyertes pályázó nem kívánja igénybe venni a számára megítélt támogatást, vagy a sikeres pályázat ellenére nem kíván a programban részt venni, köteles erről az NKI-t haladéktalanul írásban értesíteni!** **E hallgató vonatkozásában a pályázati döntés érvényét veszti.**

### Szerződéskötés, beszámolás és egyéb kötelezettségek

### A/ Tanulmányi mobilitás

Az Egyetem a nyertes hallgatóval és a fogadó intézménnyel a tanulmányi követelmények teljesítésével kapcsolatos **tanulmányi megállapodást**, majd ezt követően a hallgatóval a támogatás teljes összegét rögzítő **támogatási szerződést** köt a hallgató kiutazását megelőzően.

**A tanulmányi megállapodásban:**

a) a fogadó intézmény vállalja, hogy az abban szereplő tanulmányi terv teljesítésének lehetőségét biztosítja a hallgató számára;

b) a hallgató vállalja az abban foglaltak teljesítését;

c) az Egyetem vállalja, hogy a terv teljesítése esetén a külföldön végzett tanulmányokat az Egyetem vonatkozó szabályzatai szerint kredit értékben teljes mértékben elismeri.

A tanulmányi megállapodás csak mindhárom fél hozzájárulásával módosítható.

**B/ Szakmai gyakorlati mobilitás**

Az Egyetem a nyertes hallgatóval és a fogadó intézménnyel a szakmai gyakorlati követelmények teljesítésével kapcsolatos **képzési megállapodást**, majd ezt követően a hallgatóval a támogatás teljes összegét rögzítő **támogatási szerződést** köt a hallgató kiutazását megelőzően.

**A képzési megállapodásban**:

a) a fogadó intézmény vállalja, hogy az abban szereplő szakmai gyakorlati terv teljesítésének lehetőségét biztosítja a hallgató számára;

b) a hallgató vállalja a megállapodásban foglaltak teljesítését;

c) az Egyetem vállalja, hogy a terv teljesítése esetén a külföldön végzett szakmai gyakorlatot az Egyetem vonatkozó szabályzatai szerint teljes mértékben elismeri kredit értékben vagy az oklevélmelléklet (Diploma Supplement), illetve egyéb igazolás kiállításával. A képzési megállapodás magában foglalja a hallgatói szakmai gyakorlat megszervezésében részt vevők szerepét és felelősségét részletező **Minőségvállalási Nyilatkozatot.**

A képzési megállapodás csak mindhárom fél hozzájárulásával módosítható.

**C/Közös rendelkezések**

A külföldi tanulmányok kielégítő lezárása után a fogadó intézmény **Tanulmányi Átirat**tal látja el a hallgatót (Transcript of Records) a tanulmányi illetve a képzési megállapodásnak megfelelően. A tanulmányi kreditek és vizsgaeredmények hazai elfogadása érdekében felhívjuk a figyelmet a Kari Tájékoztatókban felsorolt specifikumokra.

Sikeres pályázatot követően az a hallgató, aki ösztöndíj-támogatásban nem részesül, részt vehet az ERASMUS+ programban, amennyiben megfelelő anyagi fedezettel rendelkezik ahhoz, hogy a fogadó országban felmerülő költségeit fedezni tudja. A hallgató a megfelelő fedezet rendelkezésre állásáról írásban nyilatkozik. A fent részletezett megállapodásokat ez esetben is meg kell kötni.

**A hallgató a mobilitási időtartam megkezdését és befejezését megelőzően online nyelvi kompetencia (megfelelőségi) OLS felmérést kell, hogy teljesítsen**, ha a külföldi tanulás vagy a munka fő nyelve az angol, a francia, a német, az olasz vagy a spanyol – kivéve az előbbi nyelveket anyanyelvi szinten beszélőket. A résztvevő azonnal értesíti az intézményt, amennyiben nem képes az online felmérést elvégezni.

**A hallgató a tanulmányok, illetve a szakmai gyakorlat befejezését követően a támogatási szerződésben meghatározott formában és határidőre záró beszámolót köteles benyújtani**. A hallgató által benyújtott záró beszámoló a támogatás egyenlegének rendezésére vonatkozó kérelem is egyben.

Amennyiben a hallgató beszámolóját határidőre nem vagy nem megfelelően nyújtja be, vagy a támogatás összegét vagy annak egy részét nem szerződésszerűen használja fel, köteles azt az Egyetem részére visszafizetni.

Amennyiben a tanév első felében utazik ki az ösztöndíjat elnyert hallgató, a rendelkezésre álló források függvényében lehetősége van az ERASMUS+ státusát **meghosszabbítani** az adott tanéven belül. A hallgató hosszabbítási szándékáról köteles írásban tájékoztatni a Kari Koordinátort, valamint az NKI-t az ösztöndíjas időtartam lejárta előtt legalább 15 munkanappal. A hosszabbítási kérelem elbírálása és a szerződéskötés tekintetében az eredeti pályázat elbírálására vonatkozó rendelkezéseket kell megfelelően alkalmazni. A meghosszabbításnak közvetlenül kell követnie az eredetileg tervezett ERASMUS+ ösztöndíjas időszakot, A meghosszabbított mobilitási

időszaknak véget kell érnie 2017. szeptember 30-ig.

Budapest, 2015. december

 **F.Tóth Katalin Dr. Bagdy György**

 intézményi Erasmus-koordinátor Tudományos rektorhelyettes